Vasil Gluchman

Prof. PhDr. Vasil Gluchman, CSc. (* 1959) je slovenský filozof, profesor filozofie a etiky. 

Pôsobí na Inštitúte etiky a bioetiky Filozofickej fakulty Prešovskej univerzity v Prešove. Je dekanom FF PU v Prešove, garantom študijných programov etika (vrátane doktorandského) a prednáša rozličné predmety v rámci svojej odbornosti.

Výskumne sa orientuje na problematiku etiky konzekvencializmu (predovšetkým rozvíja koncepciu etiky sociálnych dôsledkov), dejín etiky vo svete, na Slovensku, sociálnej etiky, profesijnej etiky a bioetiky. Je riaditeľom Katedry bioetiky UNESCO na PU v Prešove (UNESCO Chair in Bioethics). 

Je členom redakčnej rady a recenzentom zahraničného karentovaného časopisu Medicine, Health Care and Philosophy vydávaného špičkovým zahraničným vydavateľstvom Springer. Ďalej je editorom edície Central European Value Studies renomovaného zahraničného vydavateľstva Brill/Rodopi. Je tiež šéfredaktorom indexovaného časopisu Ethics & Bioethics (in Central Europe). V databáze Web of Science má evidovaných 60 publikačných jednotiek a 141 ohlasov. 

Absolvoval výskumné pobyty v Spojenom kráľovstve (1993, 1995, 1996-1997), USA (1994, 1998), Maďarsku (1999), Nemecku (2000, 2003, 2004), Rakúsku (2005), Česku (2006), Fínsku (2008), Malte (2010), Švédsku (2014) a Grécku (2016, 2017).  

Vystupoval na konferenciách a kongresoch v Argentíne, Austrálii, Azerbajdžane, Belgicku, Brazílii, Bulharsku, Česku, Číne, Dánsku, Egypte, Fidži, Francúzsku, Grécku, Gruzínsku, Holandsku, Hongkongu, Indii, Indonézii, Izraeli, Japonsku, Južnej Afrike, Keni, Kostarike, Kórei, Kube, Litve, Maďarsku, Malajzii, Mauríciu, Nemecku, Poľsku, Portugalsku, Rumunsku, Rusku, Singapure, Španielsku, Švédsku, Taliansku, Thajsku, Turecku, Ukrajine, Spojených štátoch, Spojenom kráľovstve, Vietname a Slovensku. 

Zúčastnil sa svetových filozofických kongresov v Bostone (USA) v roku 1998, Istanbule (Turecko) v roku 2003, Dillí (India) v roku 2006, Pekingu (Čína) v roku 2007, Soule (Kórea) v roku 2008 a Aténach (Grécko) v roku 2013. 

Prednášal na univerzitách v Česku, Fínsku, Fidži, Poľsku, Švédsku, Turecku, Ukrajine, Spojených štátoch a Spojenom kráľovstve. 

 Dielo
Je autorom monografií:
Angažovanosť, solidarita, zodpovednosť (1994)
Etika konzekvencializmu (1995)
Etika sociálnych dôsledkov a jej kontexty (1996)
Človek a morálka (1997 a 2005)
Etika sociálnych dôsledkov v kontextoch jej kritiky (1999)
Etika a reflexie morálky (2008)
Etika na Slovensku - minulosť a prítomnosť (2008)
Idey humanizmu v dejinách etiky na Slovensku: Náčrt vývoja kresťanského humanizmu do polovice 20. storočia (2013) 
Profesijná etika ako etika práce a etika vzťahov (2014) 

V zahraničí vydal monografie v anglickom jazyku:
Human Being and Morality in Ethics of Social Consequences (2003)
Slovak Lutheran Social Ethics (1997)
v španielčine Dignidad y consecuencias: ensayos de una ética socio-consecuencialista (2014) a 
v poľštine Etyka spolecznych konsekwencji (2012)

Bol editorom kolektívnych monografií:
Ethics of Social Consequences: Philosophical, Applied and Professional Challenges (2018)
Morality: Reasoning on Different Approaches (2013)
Bioethics in Central Europe (2009) 
Morality of the Past from the Present Perspective: Picture of Morality in Slovakia in the First Half of the Twentieth Century (2007)

Ako autor a spoluautor vydal a participoval na mnohých ďalších štúdiách i odborných článkoch doma i v zahraničí. Medzi posledné patrí jeho príspevok venovaný Marthe Nussbaum: Human Dignity as the Essence of Nussbaum’s Ethics of Human Development publikovaný v časopise Philosophia.

 Referencie 

Kategória:Narodenia v 1959
Kategória:Slovenskí filozofi